ଲକ୍ଷ୍ନୌଃ ଉତ୍ତରପ୍ରଦେଶ ହମୀରପୁର ଅଂଚଳରେ ଥିବା ଏକ ପୁରୁଣା ମନ୍ଦିର ଭିତରକୁ ଜଣେ ବିଧାୟିକା ପଶିବା ଓ ପରେ ଠାକୁର ମାରା ହୋଇଗଲେ କହି ମନ୍ଦିରକୁ ଗଙ୍ଗାଜଳରେ ଶୋଧନ କରାଯିବା ଏକ ବିବାଦୀୟ ପରିସ୍ଥିତି ସୃଷ୍ଟି କରିଛି। ଏହି ଘଟଣା ସୋଶାଲ ମିଡିଆରେ ଚର୍ଚ୍ଚାର ବିଷୟ ହୋଇଛି। ଯେଉଁ ଦେଶରେ ନାରୀକୁ ଲକ୍ଷ୍ମୀ କହନ୍ତି ସେହି ଦେଶରେ ଏମିତି ଏକ ଘଟଣାକୁ କେହି ସହଜରେ ଗ୍ରହଣ କରିପାରି ନାହାନ୍ତି।
ରାଠି ବିଧାନସଭା ମଣ୍ଡଳର ବିଧାୟିକା ମନୀଷା ଅନୁରାଗୀ ଗତ ଜୁଲାଇ ୧୨ ତାରିଖରେ ହମୀରପୁର ଜିଲ୍ଲାର ଧୁମ୍ର ଋଷି ଅଂଚଳକୁ ଏକ କାର୍ଯ୍ୟକ୍ରମରେ ଯୋଗ ଦେବାକୁ ଯାଇଥିଲେ। କାର୍ଯ୍ୟକ୍ରମ ସରିବା ପରେ ମୁସ୍କରାର ଖୁର୍ଦ ଗାଁରେ ଥିବା ଧୁମ୍ର ଋଷି ମନ୍ଦିର ଦର୍ଶନ କରିଥିଲେ। ଏହି ମନ୍ଦିରକୁ ମହିଳାଙ୍କ ପ୍ରବେଶ ବାରଣ ଥିବାରୁ ବିଧାୟିକାଙ୍କ ଦର୍ଶନ ପରେ ମନ୍ଦିର ଅପବିତ୍ର ହୋଇଯାଇଛି ବୋଲି କୁହାଯାଇଥିଲା । ପରେ ପରେ ଏହି ମନ୍ଦିରକୁ ଗଙ୍ଗାଜଳରେ ଧୂଆପୋଛା କରିବା ପରେ ଦିଅଁକୁ ପବିତ୍ର କରିବାକୁ ଆହ୍ଲାବାଦ ପଠାଯାଇଥିଲା।
